Годишен отчет за дейността

на НЧ „Наука-1905г.” с.Шаново

за периода 01.01.2021г.- 31.12.2021г.

Читалището е не само сграда, книги, сцена – то е жив организъм, чието сърце бие с ритъма на хората, на днешния ден, на радостите и тревогите. Читалището дава достъп до информация, знание, предоставя поле за творческа изява и в дейността му водещото, основното е българският корен.

Уважаеми членове на читалището, добре дошли на годишното отчетно събрание. Благодарим ви за отговорността и отделеното време да сте днес тук заедно да отчетем 2021 г. За втора година поради пандемията от Ковид 19 от здравното министерство бяха налагани ограничения,а това до известна степен ограничи нашата дейност.Но ние сме длъжни да спазваме мерките за да опазим здравето на всички ни.

Много от планираните мероприятия не можаха да се проведат,други преминаха в онлайн формат.

През цялата година полагахме усилия да работим в условията на пандемия,но читалищната дейност да не спира.

Да започнем с библиотечната дейност

За годината потребителите на библиотеката са общо 73-ма,

като бройката включва читатели и ползватели на други услуги.Посещенията са 443 бр.,заети са 969 б.е.

Извършвани бяха дистанционни услуги като сканиране на документи,изпращане на материали, разнасяне на книги по домовете и др.

През месец юни съвместно с колежката от читалище „Гео Милев“ с. Ягода успяхме да организираме среща с Нидал Алгафари.На нея той представи своите книги,две от които закупихме за нашата библиотека.

И през 2021 г. Министерството на културата обяви конкурсна сесия по програма „Българските библиотеки – съвременни центрове за четене и информираност” 2021 .Кандидатствахме по програмата с проект за 75 заглавия на стойност 1249.88 лв. Проекта беше одобрен,но не с пълната сума,а бяха отпуснати 999.88 лв.С тях закупихме 62 бр. книги.Книжарница „Рамита“,която ни доставя книгите ни дари 8 бр. книги и със собствени средства бяха закупени 2 бр. книги. Така фонда на библиотеката се обнови със 72 заглавия.През годината бяха отчислени 204 бр. книги поради следните причини:

физически изхабени и остарели по съдържание .Така към 31.12.2021 г. общия библиотечен фонд е 9773 б.е.

На разположение на читателите беше и вестник „Минаха години“,който абонираме редовно през последните години.

Читалищния секретар взе участие в пет дневен обучителен практикум за библиотекари, организиран от методиста в регионална библиотека „Захарий Княжески“ Стара Загора,

който се проведе в читалището в с. Ягода

Включихме се в кампания за насърчаване на четенето и онлайн конкурс „За четенето с вкус или как да пържим завистливите езици“ април – септември 2021 г.,организиран от три читалища от Община Стара Загора.

В периода на кампанията изпратихме общо четири цитата от книги на български и чужди автори.Бяхме отличени на трето място.

**Читалищна дейност**

19.02. - годишнината отобесването на Левски отбелязахме с рецитал в онлайн формат

На **26.02.** – работилничката за мартенички отвори врати и тази година момичетата направиха красиви мартеници с българска бродерия

**01.03.-** Ден на самодееца **-** на страницата на читалището отправихме поздравителен адрес към всички самодейци

**03.03 -** Национален празник на страната - рецитал от групата за художествено слово – онлайн формат

**08.03.** – Международен ден на жената – с кратка литературно-музикална програма поздравихме всички жени,които членуват в читалището и пенсионерския клуб

**14.03.** – Сирни заговезни – отново запалихме заговезнишкия огън,край който освен хора,тази година за пръв път имаше и кукерски игри

**16.03**. – участие в онлайн фото конкурс на тема „Пролет – надежда за едно ново начало“,организиран от читалище „Стефан Генчев “ с. Хрищени

**На 20.04.** приехме предизвикателството на читалище „Димитър Наумов“ с. Преславен и в нашето населено място

обявихме фотоконкурс „Моята цветна градинка“ 2021г. Включиха се осем участника,които показаха красотата и разнообразието от цветя и интересна декорация в своите градинки.Тричленно жури определи двама първенци,които бяха изпратени да се състезават на регионално ниво,организирано от читалище „Димитър Наумов“.

Там нашите участници Светлана и Тодор Тодорови спечелиха второ място.

**28.04**. – в работилничката за великденска украса децата изработиха от хартия поставка за яйце

**21.05.** – кратка литературно-музикална програма посветена на Деня на славянската писменост и бълг. просвета и култура

**25.05.** – ФПГ взе участие в 4-ти национален фолклорен събор „С мирис на теменуги“ с. Яворово – онлайн формат

**10.06.** – организирахме екскурзия до Сливен – местността „Карандила“ и скалния феномен „Халката“

**24.06.** – Еньовден – организирахме излет за събиране на билки

**26.06. –** участие на ФПГ в Петропавловски събор на народното творчество„Хоро се вие край манастира“

**28.08.** - участие на ФПГ в Национален тракийски фолклорен събор „Богородична стъпка“ на Старозагорски бани

През лятната ваканция деца от различни възрасти посещаваха читалището и библиотеката и прекарваха време в различни игри и забавления.

**03.09. –** участие в национален фолклорен събор „От извора“ с. Труд – онлайн формат

**23.09.** – организирахме посещение на постановката „Осем жени“ в драматичен театър „Гео Милев“ Стара Загора

**15.12.** – ръчно изработена коледна украса от приятели на читалището изпратихме за благотворителния базар организиран от колегите в читалището в с. Ветрен

**22.12.** –участие в онлайн конкурса „Виното и пелинът – царете на зимната трапеза“ организиран от читалището в с. Змейово

**23.12.** –участие във фестивала „От Игнажден до Коледа – традиции и съвременност“

Това е накратко отчета за годината.

Благодаря за вниманието!